text: РЕГЛАМЕНТ ЗА ИЗПЪЛНЕНИЕ (ЕС) № 1306/2014 НА КОМИСИЯТА
  от 8 декември 2014 година
  за изменение на Регламент (ЕС) № 750/2014 чрез удължаване на периода на прилагане на защитните мерки във връзка с епидемичната дизентерия по свинете
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 18, параграфи 1 и 7 от нея,
  като има предвид, че:
  (1)
  Регламент за изпълнение (ЕС) № 750/2014 на Комисията (2) беше приет вследствие на доклади за възникнал в Северна Америка нов щам на чревен коронавирус при свинете, причиняван от нововъзникващия алфакоронавирус при свинете, включващ вируса на епидемичната дизентерия по свинете и новия щам на делтакоронавируса. В този регламент за изпълнение се определят защитни мерки по отношение на въвеждането в Съюза на пратки от живи свине за отглеждане и разплод от области, където се наблюдава причиненото от тези вируси заболяване, с цел да се осигурят необходимите гаранции в стопанството на произход и да се предотврати въвеждането в Съюза на епидемична дизентерия по свинете, причинена от тези вируси. Тези защитни мерки следва да се прилагат до 12 януари 2015 г.
  (2)
  Научното становище на Европейския орган за безопасност на храните от 2014 г. (3) („становището на ЕОБХ“) показва, че заразените животни, техните изпражнения, фуражите и обектите, заразени с изпражнения, представляват матрици, за които е докладвано, че предават тези вируси. В становището на ЕОБХ се предоставя допълнителна научна подкрепа за защитните мерки, установени с Регламент (ЕС) № 750/2014. Епидемиологичната ситуация в третите страни, засегнати от новия щам на чревен коронавирус при свинете, причиняван от нововъзникващия алфакоронавирус при свинете, включващ вируса на епидемичната дизентерия по свинете и новия щам на делтакоронавируса, не се е променила по отношение на риска от разпространение на тези чревни коронавируси при свинете след датата на приемане на Регламент за изпълнение (ЕС) № 750/2014.
  (3)
  С оглед на становището на ЕОБХ и на развитието в ситуацията, свързана с болестта, прилагането на защитните мерки, установени с Регламент за изпълнение (ЕС) № 750/2014, следва да бъде удължено до края на октомври 2015 г. Срокът на прилагане на посочения регламент за изпълнение следва да бъде съответно изменен.
  (4)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩИЯ РЕГЛАМЕНТ:
  Член 1
  Във втория параграф от член 2 от Регламент за изпълнение (ЕС) № 750/2014 датата „12 януари 2015 г.“ се заменя с „31 октомври 2015 г.“
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 8 декември 2014 година.